AQSh prezidentining ovcharka iti xulqidagi muammolar tufayli “qayta tarbiyalanadi”

AQSh prezidenti Jo Baydenning odamlarga bir necha marta hamla qilishga uringan Meyjor (inglizchadan “mayor” yoki “katta” deb tarjima qilinadi) laqabli iti Vashingtonda qo‘shimcha dressirovka kurslaridan o‘tadi. Bu haqda AQSh birinchi xonimining matbuot kotibi Maykl Larosaga tayanib “Interfaks” xabar berdi.

“Xususiy o‘quv mashg‘ulotlari Vashingtonda bo‘lib o‘tadi, darslarning bir necha hafta davom etishi kutilmoqda”, — dedi Larosa.
Mart oyida Meyjor prezidentning Chemp laqabli ikkinchi iti bilan Baydenning Delaver shtatidagi uyida o‘zini tutish tartibi bo‘yicha mashg‘ulotlarni o‘tab, Oq uyga qaytgan edi.
Lekin AQSh OAV ma’lumotlariga ko‘ra, Oq uyga qaytgach, sayr paytida Meyjor yana bir kishiga hamla qildi. Shunday qilib, Baydenning prezidentligi davrida kamida ikki kishi prezident kuchuklarining “qurboni”ga aylandi.
Avvalroq Oq uy matbuot kotibi Jen Psaki hodisani itlarning hali ham yangi turmush sharoitlariga va yangi odamlarga ko‘nikib ulgurmagani bilan izohladi. Uning so‘zlariga ko‘ra, shunday hodisalarning birida Meyjor “notanish odamni ko‘rib, hayratga tushgan va unga hamla qilib, yengil jarohat yetkazgan".
Baydenning aytishicha, Meyjor Oq uyda doimo begona odamlarning bo‘lishiga ko‘nikib ketolmayotgan “ajoyib it”. “Burchakdan burilishning o‘zi kifoya va siz butunlay notanish bo‘lgan odamlarga duch kelasiz. Shuning uchun ham Meyjor hududni qo‘riqlashni boshlaydi”, — dedi Bayden intervyulardan birida.
Ma’lumot uchun, nemis ovcharkasi Meyjor xavfsizlik xodimini tishlab olganidan keyin Chemp bilan Baydenning Delaver shtatidagi uyiga yuborilgan edi. Xodim haqida tafsilotlar berilmagan. Lekin jarohat jiddiy ekani aytilgan.